Cheverné: ‘Ons is baie dankbaar ons trek al hiér’Cheverné Duvenhage (Foto: Facebook) Cheverné Duvenhage, die gr. 8-leerder van Hoërskool Driehoek wat in die opspraakwekkende tragedie by dié skool vroeër vanjaar ernstig beseer is, word vandag uit die hospitaal ontslaan en in ŉ rehabilitasiesentrum opgeneem. Hiér sal sy vir die volgende ses tot agt weke behandel word en onder meer van vooraf moet leer loop. Sy sal ook traumaberading ontvang. Elardus Duvenhage, Cheverné se pa, het Maandagoggend aan Maroela Media gesê hulle wag vanoggend vir die oproep dat Cheverné se kamer in die sentrum in Johannesburg gereed is waarna sy, ná sowat ŉ maand en ŉ half, eindelik uit die hospitaal in Alberton ontslaan sal word. “Ons is baie dankbaar ons trek al hiér,” het Elardus gesê. Elardus vertel dat Cheverné se maagwond eindelik toegewerk is nadat dié wond vir eers oop gelaat is omdat dit gereeld in die teater skoongemaak moes word. Dit was wel nie nodig vir ŉ veloorplanting aan haar maag soos Elardus voorheen vermoed het nie, maar Cheverné het wel ŉ veloorplanting aan haar voet ondergaan wat ook gedurende die ongeluk beseer is. “Die dokter is heel tevrede,” sê hy. Cheverné is beseer toe ŉ loopbrug by haar skool op 1 Februarie ineengestort het. Sy het onder meer bloeding in haar buik gehad nadat haar maagwand tydens die voorval geskeur het. Altesaam 20 cm van haar derm moes ook verwyder word en sy het vier breuke in die brug van haar linkervoet opgedoen. Elardus verduidelik dat Cheverné ten spyte van haar vordering van vooraf sal moet leer loop. “Sy kan nou skaars regop sit. Haar maagspiere is nog nie geheg nie. Sy kan met hulp regop kom. Sy is dan lighoofdig, maar dis seker normaal as jy vir ’n maand en ’n half net gelê het,” sê hy. Volgens Elardus gaan dit ook beter met Cheverné se gemoed. “Sy sien uit daarna om uit die hospitaal te kom. “Ek dink sy is moeg vir die hospitaal, maar andersins gaan dit eintlik onder die omstandighede goed met haar. Sy maak al meer oop en praat meer oor wat gebeur het. By tye is sy weer stil en teruggetrokke. Ek dink dit vang haar dán.” Cheverné is nadat sy aanvanklik in die hospitaal opgeneem is, onder verdowing geplaas en aan ŉ ventilator gekoppel. “Dit het moeilik gegaan toe sy wakker word. Sy het baie vrae gehad oor hoekom dit met haar moes gebeur en gevra of ons, as ons kon, met haar plekke sou ruil. Dit was rof maar dit gaan nou baie beter,” sê Elardus. “Ons is baie gelukkig en dankbaar dat sy nou so goed onder omstandighede doen en dat dit uiteindelik lyk asof dinge na ŉ kant toe gaan.” Elardus glo dat sy tienerdogter mettertyd ten volle sal herstel. “Emosioneel sal dit langer vat, maar met tyd sal dit óók regkom.” Vier leerders van Hoërskool Driehoek het in die tragedie gesterf.